AQ ร่วงต่อเกือบ 14% นักลงทุนยังวิตกคำสั่งศาลฎีกาให้ชดใช้เงินหมื่นลบ.
AQ ร่วงต่อเกือบ 14% ณ เวลา 10.28 น. ราคาอยู่ที่ 0.25 บ. ลบ 0.04 บ. หรือ 13.79% สูงสุดที่ 0.32 บ. ต่ำสุดที่ 0.25 บ. มูลค่าซื้อขายที่ 552.87 ลบ. โดยมองว่าการที่ราคาหุ้นปรับตัวลงต่อเนื่อง มีสาเหตุจากนักลงทุนยังคงวิตกกรณีมีคำสั่งศาลฎีกาให้บริษัทชดใช้เงินจำนวน หมื่นลบ. 
27 ส.ค. 2558

ผู้สื่อข่าวรายงานว่า ราคาหุ้นบริษัท เอคิว เอสเตท จำกัด (มหาชน) หรือ AQ ณ เวลา 10.28น. ราคาอยู่ที่ 0.25 บาท ลบ 0.04 บาท หรือ 13.79% สูงสุดที่ 0.32 บาท ต่ำสุดที่ 0.25 บาท มูลค่าซื้อขายที่ 552.87 ล้านบาท ขณะที่ดัชนีตลาดหุ้นไทยโดยรวมบวก 1.43%
โดยปัจจัยที่ทำให้ราคาหุ้น AQ ยังคงปรับตัวลงแรงต่อเนื่องจากวานนี้ (26 ส.ค.) คาดว่ามาจากกรณีข่าวที่มีการฟ้องร้องคดีทุจริตปล่อยสินเชื่อของธนาคารกรุงไทยให้บริษัทในเครือ บริษัท กฤษดามหานคร จำกัด (มหาชน) หรือ KMC นั้น ทำให้ผู้ถือหุ้น AQ เกิดความกังวล เนื่องจากหุ้น AQ ที่มีการซื้อขายอยู่ในตลาดหลักทรัพย์แห่งประเทศไทย นั้น เดิมคือบริษัท กฤษดามหานคร จำกัด (มหาชน) หรือ KMC ทั้งนี้คำสั่งจากศาลฎีกานั้นให้ชดใช้เป็นจำนวนเงินเกือบหมื่นล้านบาท โดยคำสั่งดังกล่าวถือเป็นที่สุดแล้ว จึงทำให้เกิดแรงเทขายหุ้นออกมาอย่างหนัก
อย่างไรก็ตาม เช้าวันนี้ (27 ส.ค.) บริษัทระบุว่า ในความรับผิดในส่วนของบริษัทที่ถูกตัดสินให้ร่วมกันคืนเงินจำนวน 10,004,467,480 บาทนั้น มีหลักทรัพย์ที่คุ้มค่าหรือเพียงพอที่จะชำระหนี้ได้ซึ่งหากธนาคารผู้เสียหายสามารถขายหลักประกันดังกล่าวได้ทางบริษัทก็ไม่จำต้องรับผิดในการคืนเงินจำนวนดังกล่าว
ดังนั้นในการพิจารณาจากข้อมูลดังกล่าวในเบื้องต้นแล้วความรับผิดในการร่วมกันคืนเงินดังกล่าวไม่น่าจะมีผลกระทบกับบริษัท อย่างไรก็ตามทางบริษัทจะได้ประสานงานกับโกลเด้นจัดให้มีการประเมินที่ดินดังกล่าวเสียใหม่เพื่อให้ทราบถึงมูลค่าที่แท้จริงในปัจจุบันว่า มีมูลค่ายุติธรรมเท่าใดหากมีมูลค่ายุติธรรมต่ำกว่าจำนวนเงินที่บริษัทต้องรับผิดตามคำพิพากษาแล้วบริษัทจะได้ทำการตั้งสำรองเผื่อการสูญเสียต่อไป
อนึ่ง ราคาหุ้น AQ ปิดตลาดวานนี้อยู่ที่ 0.29 บาท ลบ 0.12 บาท หรือ 29.27% สูงสุดที่ 0.41 บาท  ต่ำสุดที่ 0.29 บาท มูลค่าซื้อขายที่ 975.32 ล้านบาท 
 